Βρώμικο παιχνίδι συμφερόντων σε βάρος οροθετικών ασθενών με σκοπό να πριμοδοτηθούν εταιρείες «ημετέρων» και συγκεκριμένα μελών του Δ.Σ. του ΚΕΕΛΠΝΟ αποκαλύπτεται από τα στοιχεία-ντοκουμέντα που δημοσιεύει η «ΜΠΑΜ στο Ρεπορτάζ».

του ΠΕΤΡΟΥ ΚΟΥΣΟΥΛΟΥ

Η συγκεκριμένη υπόθεση με το ανατριχιαστικό παρασκήνιο εκτός από το όποιο ποινικό ενδιαφέρον, το οποίο εύλογα υπάρχει, έχει ιδιαίτερο κοινωνικό ενδιαφέρον καθώς αποκαλύπτεται ο τρόπος με τον οποίο διασαλεύεται η οποιαδήποτε έννοια δημόσιας υγείας στον βωμό συγκεκριμένων πολιτικό-επιχειρηματικών συμφερόντων. Στην υπόθεση, μεταξύ άλλων, εμπλέκονται δυο γυναίκες με ενεργό ρόλο, ακόμη και σήμερα, στα πεπραγμένα του Οργανισμού.

Η πρώτη είναι η Εύη Πανατοπούλου, μέλος του ΔΣ και σύζυγος του πρώην υπουργού Επικρατείας, Αλέκου Φλαμπουράρη. Η δεύτερη είναι η Μαρίνα Καντζανού, επίσης μέλος του ΔΣ και προσωπική φίλη του Παύλου Πολάκη, στην εταιρεία της οποίας είναι υπεύθυνη δόθηκαν – με φωτογραφικό τρόπο- η διαχείριση εκατοντάδων χιλιάδων ευρώ για τις εξετάσεις των οροθετικών. Το αποτέλεσμα; Από το 2016 μέχρι και σήμερα ο πληθυσμός των οροθετικών ασθενών να έρθει αντιμέτωπος με έλλειψη αντιδραστηρίων (εξετάσεων), λες και η Ελλάδα γύρισε 20 χρόνια πίσω! Αλλά ας πάρουμε τα πράγματα από την αρχή…

Ο διαγωνισμός που ματαιώθηκε

Ως γνωστόν ο ΕΟΔΥ, δηλαδή το πρώην ΚΕΕΛΠΝΟ, είναι ο αρμόδιος φορέας του υπουργείου Υγείας που διενεργούσε τις παραγγελίες και κάλυπτε την δαπάνη των αντιδραστηρίων για τις εξετάσεις (ιικού φορτίου και μοριακής αντοχής) των οροθετικών ασθενών από το 2000 μέχρι και το 2015. Από το 2016 όμως η κατάσταση άλλαξε καθώς παρατηρήθηκε έλλειψη εξετάσεων για τους ασθενείς με AIDS. Η πρώτη σκέψη είναι η πιθανή έλλειψη κρατικών πόρων, αν και ούτε αυτό θα ήταν αποδεκτό αφού πρόκειται για μείζον θέμα δημόσιας υγείας που σε κάθε περίπτωση όφειλε να καλυφθεί με κάθε μέσο από το κράτος κατά προτεραιότητα. Eκείνο που προκύπτει όμως από το ρεπορτάζ είναι τερατώδες. Τα χρήματα για την αγορά των εξετάσεων όχι μόνο υπήρχαν αλλά από το 2015 ήταν έτοιμος για κατακύρωση από το ΔΣ του ΚΕ.ΕΛ.Π.ΝΟ. ανοικτός διεθνής διαγωνισμός ο οποίος ματαιώθηκε! Γιατί ματαιώθηκε; Για να κατευθυνθούν τα χρήματα για την αγορά εξετάσεων σε συγκεκριμένους κύκλους συμφερόντων παραβλέποντας ακόμα και τη βλάβη που στο μεσοδιάστημα θα προκαλούσε στην ατομική και δημόσια υγεία η έλλειψή τους! Το 2015 ο εν λόγω ανοιχτός διεθνής διαγωνισμός είχε ήδη προχωρήσει πολύ πέρα και από το στάδιο των δικαιολογητικών και τεχνικών προσφορών. Ωστόσο, στις 9 Ιουνίου 2015 κατά την 6η συνεδρίαση του ΔΣ του ΚΕ.ΕΛ.Π.ΝΟ., η σύζυγος του Αλέκου Φλαμπουράρη, Εύη Πανατοπούλου, εισηγήθηκε την ματαίωση του διαγωνισμού με την αβάσιμη αιτιολογία ότι δήθεν είχε παρέλθει μεγάλο χρονικό διάστημα από την προκήρυξή του και είχαν μεταβληθεί οι οικονομικές συνθήκες! Για τους παροικούντες στο ΚΕ.ΕΛ.Π.ΝΟ. ήταν γνωστό και δεδομένο ότι λόγω της σχέσης της κ. Πανατοπούλου με τον Αλέκο Φλαμπουράρη (σύζυγος αυτού) κάθε της εισήγηση ήταν de facto απόφαση του ΔΣ αφού κάθε της εισήγηση ισοδυναμούσε με πρωθυπουργική εντολή. Έτσι, απλά και αβασάνιστα ματαιώθηκε με ομόφωνη απόφαση του ΔΣ ο διαγωνισμός για την αγορά εξετάσεων οροθετικών ασθενών κατόπιν της εισήγησης της Πανατοπούλου-Φλαμπουράρη και παρά τις αντίθετες υπηρεσιακές εισηγήσεις όλων των παραγόντων του ΚΕ.ΕΛ.Π.ΝΟ. που ζητούσαν την κατακύρωσή του. Οι κακές γλώσσες, μάλιστα, συνδέουν τον στόχο της εισήγησης της κ. Πανατοπούλου Φλαμπουράρη για ματαίωση του διαγωνισμού με δήθεν «προληπτική αυτοκάθαρση» που έκανε λίγο πριν εταιρεία κολοσσός απολύοντας ιδιαιτέρα βροντωδώς υπεύθυνα και για τον διαγωνισμό υψηλόβαθμα στελέχη της. Τότε, το ΔΣ για να δικαιολογήσει τα αδικαιολόγητα- αποφάσισε ταυτόχρονα με την ματαίωση και την επαναπροκήρυξη νέου ανοικτού διεθνούς διαγωνισμού, το ΚΕ.ΕΛ.Π. ΝΟ τελικά ουδέποτε προχώρησε σε νέο διαγωνισμό! Αντίθετα, ο Οργανισμός υπό την προεδρία του Θεόφιλου Ρόζενμπεργκ δρομολόγησε εξόφθαλμα την κατεύθυνση των χρημάτων των εξετάσεων σε ημετέρους. Ενώ αρχικά ανατέθηκε στο μέλος του ΔΣ Μαρία Καντζανού (συμφοιτήτρια του Παύλου Πολάκη) να εκδώσει τις προδιαγραφές για νέο ανοικτό διεθνή διαγωνισμό στη συνέχεια η απόφαση άλλαξε καθώς προτιμήθηκε η μεγάλη «πίτα των χρημάτων» των εξετάσεων να δοθεί κατευθείαν στο ΕΚΑΡ (Κέντρο Αναφοράς Ρετροιών). Ποια είναι υπεύθυνη σε αυτό το Κέντρο; Η ίδια η Μαρία Καντζανού. Το αποτέλεσμα; Εκατοντάδες χιλιάδες ευρώ να τύχουν διαχείρισης από την ίδια και όχι από το ΚΕ.ΕΛ.Π.ΝΟ.!

Η… διαδρομή του χρήματος! Γιάννης κερνάει, Γιάννης πίνει…

Ενδεικτικό για το πού ενδεχομένως κατέληξαν ή δεν κατέληξαν τα χρήματα (η σύμβαση ενός χρόνου άγγιζε τα 680.000 ευρώ) είναι το πλέον πρόσφατο έγγραφο του Κέντρου Αναφοράς Νοτίου Ελλάδος της πρώην Εθνικής Σχολής Δημόσιας Υγείας προς το ΚΕΕΛΠΝΟ στο οποίο καταγγέλλεται ότι παρότι υπέγραψαν σύμβαση με τον Οργανισμό δεν πήραν ούτε ένα ευρώ από το 2018 έως και σήμερα για να κάνουν εξετάσεις για τους οροθετικούς ασθενείς. Δηλαδή εν πολλοίς στην απόλυτη λογική του «Γιάννης κερνάει… Γιάννης πίνει…» η κ. Μαρία Καντζανού, εισηγήθηκε ως Τακτικό Μέλος του ΔΣ του ΚΕ.ΕΛ.Π.ΝΟ. να λάβει χρηματοδότηση το Κέντρο το οποίο η ίδια διευθύνει. Πέρα από την πρόδηλη σύγκρουση συμφερόντων και το απόλυτο ασυμβίβαστο η εκλεκτή του Παύλου Πολάκη δεν είχε κανένα πρόβλημα να υπογράψει και σχετική σύμβαση με τον κ. Ρόζενμπεργκ.

Άλλαξαν οι προδιαγραφές

Οι παρατυπίες όμως έχουν και συνέχεια καθώς αποκαλύπτεται ότι το συγκεκριμένο μέλος του ΔΣ προτού αποφασιστεί η μεταφορά των χρημάτων στο Κέντρο Αναφοράς που η ίδια διευθύνει, είχε αναλάβει να εκδώσει νέες προδιαγραφές αντιδραστηρίων για τον επικείμενο ακόμα τότε διαγωνισμό του ΚΕ.ΕΛ.Π.ΝΟ. Σε e-mail που έστειλε την 16η Ιανουαρίου 2017 στον τότε Πρόεδρο Θεόφιλο Ρόζενμπεργκ, έθετε τις προδιαγραφές οι οποίες σύμφωνα με ειδικούς που μίλησαν στην «Μ» ήταν αντικειμενικές και δεν απέκλειαν ούτε φωτογραφίζαν εταιρείες. Δεν συνέβη το ίδιο όμως με το που η κ. Καντζανού έγινε διαχειρίστρια των χρημάτων, καθώς μια σύγκριση στις προδιαγραφές του πριν και του μετά αποδεικνύουν ότι απέχουν έτη φωτός…

Ενδεικτικά στις τεχνικές προδιαγραφές γίνεται ένα απίστευτα απροκάλυπτο παιχνίδι αναφορικά με την απαιτούμενη πιστοποίηση αφού αλλού ζητείται πέραν της πιστοποίησης CE/ IVD ΚΑΙ ΠΙΣΤΟΠΟΙΗΣΗ FDA (η οποία δεν ισχύει για την Ευρώπη αλλά μόνο για τις Ηνωμένες Πολιτείες) και αλλού ζητείται αποκλειστικά πιστοποίηση CE/ IVD, ωσάν κάποιος να αντιγράφει στην κυριολεξία τα χαρακτηριστικά φύλλου προϊόντος συγκεκριμένης εταιρίας. Επιπλέον, η αναφορά σε δείγματα αποξηραμένης κηλίδας είναι κατά τους γνωρίζοντες επίσης φωτογραφική, ενώ η αναφορά σε δυνατότητα ανίχνευσης πρότυπων στελεχών Ο & Ν είναι ως μας δήλωσαν οι επιστήμονες είναι κωμικοτραγικά φωτογραφική αφού οι συγκεκριμένοι υπότυποι δεν έχουν καν ανιχνευτεί στην Ελλάδα! Το ίδιο φωτογραφικά είναι και τα αναφερόμενα της διακήρυξης περί γενετικού αναλυτή και πολλά ακόμα… Ένα πρόσωπο για όλες τις θέσεις Η υπόθεση όμως έχει χειρότερη συνέχεια, καθώς η κ. Καντζανού πρώτα ανέλαβε να διαχειριστεί τα χρήματα και στη συνέχεια ορίσθηκε η ίδια και Τακτικό Μέλος της Επιτροπής Διενέργειας και Αξιολόγησης αλλά και Τακτικό Μέλος της Επιτροπής Παραλαβής Παρακολούθησης! Ένα πρόσωπο για όλες τις θέσεις, δηλαδή! Πολλά ερωτηματικά προκαλεί και η στάσης της τακτικής καθηγήτριας, Παγώνας Λάγιου, στην Έδρα της οποίας υπηρετεί ως επίκουρη η Μαρία Καντζανού. Και αυτό καθώς η διοικητική αυτοτέλεια που απολαμβάνει το ΕΚΑΡ, δεν καθιστά ηθικά και ουσιαστικά επιτρεπτή την ανέλεγκτη -από την Τακτική Καθηγήτρια κ. Λάγιου- ασύδοτη συμπεριφορά της Καντζανού, πολλώ δε μάλλον όταν η συμπεριφορά και οι ενέργειές της έχουν συνέπειες στην υγεία και τη ζωή των οροθετικών ασθενών! Το ενδιαφέρον για την «αδιάφορη» στάση της Λάγιου είναι ακόμη μεγαλύτερο καθώς φέρεται να προωθείται για την θέση του προέδρου ΔΣ του ΚΕ.ΕΛ.Π.ΝΟ. από τον τέως Πρύτανη Χρίστο Κίττα που είναι Διευθυντής του εργαστήριου κυτταρολογίας του ιδιωτικού κέντρου «ΒΙΟΑΤΡΙΚΗ» συμφερόντων Σπανού και άρα σχετίζεται άμεσα με ζητήματα προμηθειών αντιδραστηρίων.

Εν πολλοίς, η ιστορία του δράματος της έλλειψης εξετάσεων για τους οροθετικούς έχει βαριά οσμή ΣΥΡΙΖΑ και διαπλοκής, αφού η κ. Φλαμπουράρη- Πανατοπούλου ματαιώνει αναιτιολόγητα το 2015 ως τακτικό μέλος ΔΣ ΚΕ.ΕΛ.Π.ΝΟ. έτοιμο προς κατακύρωση ανοικτό διεθνή διαγωνισμό του φορέα, για να οδηγηθούν λίγο μετά τα χρήματα – παρά το ασυμβίβαστο – από το ΔΣ του ΚΕ.ΕΛ.Π.ΝΟ. σε κέντρο με υπεύθυνη τακτικό μέλος ΔΣ του ΚΕ.ΕΛ.Π.ΝΟ. και συγκεριμένα στην εκλεκτή του Παύλου Πολάκη, Μαρία Καντζανού, η οποία προκηρύσσει φωτογραφικό διαγωνισμό βάζοντας τον εαυτό της παράλληλα και σε θέσεις κλειδιά τακτικού μέλους διενέργειας του διαγωνισμού!

Kραυγή απόγνωσης των ασθενών

Αξίζει να σημειωθεί ότι η διεθνής πρακτική και τα ιατρικά πρωτόκολλα επιβάλουν οι ασθενείς της λοίμωξης HIV να υποβάλλονται ανά τακτά και συγκεκριμένα διαστήματα ανά έτος στις δύο αυτές βασικές μετρήσεις, προκειμένου να ελέγχεται η εξελικτική πορεία του ιού στο αίμα τους, καθώς βάση των αποτελεσμάτων αυτών των εξετάσεων προσδιορίζεται ή και προσαρμόζεται η φαρμακευτική θεραπεία τους. Εξίσου αναγκαία είναι και η μέτρηση του επιπέδου του ιού στο αίμα (μοριακή αντοχή) και μετά την έναρξη της θεραπείας, προκειμένου να διαπιστωθεί η αντίσταση του ιού στη θεραπευτική αγωγή και ως εκ τούτου να επιλεγεί το κατάλληλο σχήμα θεραπείας. Έτσι λοιπόν, ενδεικτικό των δραματικών και σε πολλές περιπτώσεις μη αναστρέψιμων συνεπειών που ήδη έχει προκαλέσει η έλλειψη των εξετάσεων στην ατομική και δημόσια υγεία κατά τα τελευταία τρία χρόνια είναι οι δημόσιες εκκλήσεις του λοιμωξιολόγου και Προέδρου της Εταιρείας Μελέτης και Αντιμετώπισης του AIDS Μάριου Λαζανά, του Συλλόγου Οροθετικών Ελλάδας «Θετική Φωνή», του συνηγόρου του Πολίτη προς τους αρμόδιους Φορείς.

Έχουμε και λέμε: Την 8η Ιουλίου 2016 η «Θετική Φωνή» απευθύνει επιστολή προς τον Πρόεδρο του ΚΕ.ΕΛ.Π.ΝΟ. Θεόφιλο Ρόζενμπεργκ, με κοινοποίηση στον υπουργό Υγείας Ανδρέα Ξανθό, στην οποία επισημαίνει το πρόβλημα της έλλειψης αντιδραστηρίων και ζητείται η άμεση ανάληψη πρωτοβουλίας για την επίλυσή του. Την 21η Φεβρουαρίου 2017 ακολουθεί νέα επιστολή της «Θετικής Φωνής» προς την ηγεσία του υπουργείου Υγείας και του ΚΕ.ΕΛ.Π.ΝΟ., όπου τονίζονται οι δραματικές συνέπειες της μη πρόσβασης των οροθετικών ατόμων στις εξετάσεις τους και απαιτούνε από το υπουργείο μία άμεση λύση μέχρι την ολοκλήρωση του διεθνούς διαγωνισμού προμήθειας αντιδραστηρίων. Το Νοέμβριο 2016 ο κ. Παναγιώτης Γαργαλιάνος, παθολόγος- λοιμωξιολόγος, διευθυντής του Α’ Παθολογικού Τμήματος και της Μονάδας Λοιμώξεων του Νοσοκομείου «Γεώργιος Γεννηματάς», αναφερόμενος σε ήδη υπάρχουσες ελλείψεις αναφέρει ότι «Η έλλειψη απαντήσεων για το ιικό φορτίο δημιουργεί προβλήματα σε ό,τι αφορά την εκτίμηση της αποτελεσματικότητας της χορηγούμενης θεραπείας (ακριβής μέτρηση ιού στον ανθρώπινο οργανισμό). Επιπροσθέτως, για να ξεκινήσει κάποιος θεραπεία χρειάζεται, βάσει των διεθνών και ελληνικών κατευθυντήριων οδηγιών, να γίνεται εξέταση του γονοτύπου. Δηλαδή, πρέπει να ελεγχθεί αν υφίσταται εξαρχής αντοχή σε κάποια από τις υπάρχουσες ομάδες αντιρετροϊκών φαρμάκων. «Η έλλειψη της συγκεκριμένης εξέτασης οδηγεί εξ ανάγκης στη χρήση νεότερων αλλά και ακριβότερων αντιρετροϊκών φαρμάκων» Την 12η Απριλίου 2017 η Εθνική Σχολή Δημόσιας Υγείας αναγνωρίζει σε επίσημη απάντησή της προς το Συνήγορο του Πολίτη ότι «οι καθυστερήσεις στη μέτρηση του ιικού φορτίου και της γονοτυπικής αντοχής μπορεί να έχουν επίπτωση στην υγεία του ασθενή και στη δημόσια υγεία». Την 21 Σεπτεμβρίου 2017 η «Θετική Φωνή» αποστέλλει νέα επιστολή προς την ηγεσία του υπουργείου Υγείας και του ΚΕ.ΕΛ.Π.ΝΟ., με κοινοποίηση στα Κέντρα Αναφοράς της χώρας, όπου κωδικοποιεί τις αδυναμίες της διαδικασίας προμήθειας αντιδραστηρίων που καθιστούν σχεδόν αδύνατη την πρόσβασή στις εξετάσεις: 1) Χρονοβόρα διαδικασία, 2) Πίστωση στα Κέντρα Αναφοράς με τη «μέθοδο του σταγονόμετρου» και 3) Υπογραφή συμβάσεων με κονδύλια που δεν επαρκούν για την κάλυψη των αναγκών των Κέντρων Αναφοράς.

Τον Νοέμβριο του 2018 ο Μάριος Λαζανάς, πρόεδρος της Ελληνικής Εταιρείας Μελέτης και Αντιμετώπισης του AIDS δήλωσε «ΜΕΤ’ ΕΜΠΟΔΙΩΝ γίνονται οι εξετάσεις ιικού φορτίου για τους ασθενείς με hiv, ενώ η εξέταση γονοτυπικής αντοχής ΔΕΝ ΓΙΝΕΤΑΙ ΚΑΘΟΛΟΥ! Την ίδια ώρα, στη χώρα μας, ΔΕΝ καλύπτεται το φάρμακο που χορηγείται ως προφύλαξη στις ομάδες υψηλού κινδύνου». Επίσης δήλωσε ότι «ΕΔΩ ΚΑΙ ΤΡΙΑ ΧΡΟΝΙΑ έχει κοπεί η χρηματοδότηση για την εξέταση ιικού φορτίου η οποία πρέπει να γίνεται ΔΥΟ ΦΟΡΕΣ ΤΟ ΧΡΟΝΟ σε κάθε ασθενή, ώστε να παρακολουθείται η πορεία της νόσου. Αυτό σημαίνει ότι οι δημόσιες μονάδες λοιμώξεων ΑΔΥΝΑΤΟΥΝ να κάνουν την εξέταση…». Χαρακτηριστική είναι η ΚΡΑΥΓΗ ΑΓΩΝΙΑΣ οροθετικού ασθενούς που προσέφυγε στα τέλη του 2016 στον Συνήγορο του Πολίτη αναφέροντας κατά γράμμα ότι «…στις 12.10.2015 οι μετρήσεις των cd4 είχαν 872 και άγνωστο ιικό φορτίο, αφού δεν δόθηκαν ποτέ αποτελέσματα από το ΕΚΑΡ. Οι επόμενες εξετάσεις του ενδιαφερόμενου ήταν στις 4.4.2016, όταν τα cd4 έδειξαν σημαντική πτώση, με νέο επίπεδο 465 και ο θεράπων ιατρός ζήτησε κατ’ εξαίρεση επείγουσα εξέταση ιικού φορτίου που κατέδειξε επίπεδο 21500. Ωστόσο αυτή η τιμή δεν επιτρέπει την ασφαλή εξαγωγή ιατρικών συμπερασμάτων, αφού είναι αναγκαία η σύγκρισή της με τις τιμές προηγούμενων και επόμενων μετρήσεων, για να καταδειχθεί η ιατρικώς σημαντική διακύμανσή της». Ο συγκεκριμένος ασθενής ουσιαστικά αναφέρει ότι ενώ η εξέταση έδειχνε πως έπρεπε να ξεκινήσει φαρμακευτική αγωγή, εντούτοις δεν είχε όλα τα δεδομένα εξαιτίας πλημμελούς λειτουργίας του ΕΚΑΡ. Εξίσου αναγκαία είναι η μέτρηση του επιπέδου του ιού στο αίμα και μετά την έναρξη της θεραπείας, προκειμένου να διαπιστωθεί η αντίσταση του ιού στη θεραπευτική αγωγή, καθώς ενδέχεται τα μεν cd4 να είναι αυξανόμενα, χωρίς όμως αντίστοιχη μείωση του επιπέδου του ιού.

Ειδικότερα, επισημαίνεται ότι ιδιαιτέρως σημαντικές οι μετρήσεις του πρώτου εξαμήνου, καθώς θεωρητικά στο διάστημα αυτό ο ιός θα πρέπει να κατέλθει σε μη ανιχνεύσιμα επίπεδα. Ωστόσο, η διαπίστωση αυτή δεν είναι δυνατή καθώς από τις 28 Σεπτεμβρίου που έγινε η μέτρηση ο ενδιαφερόμενος αναφέρει ότι δεν έχει λάβει νέα αποτελέσματα! Εν πολλοίς ο εν λόγω ασθενής και προφανώς πολλοί άλλοι δεν είχε την δυνατότητα να λάβει την σωστή αγωγή, με κίνδυνο για βλάβη της υγείας του έως και απώλεια της ζωής του αλλά και ότι μπορεί εν αγνοία του πλέον να είναι και πάλι μεταδοτικός αφού από τη λήψη του ορθού θεραπευτικού σχήματος εξαρτάται το αν μεταδίδει ή όχι την ασθένεια του AIDS. H δε απάντηση του Καθ. Χ. Τ. Πολίτη, Νομικού Σύμβουλου του ΚΕ.ΕΛ.Π.ΝΟ. πέραν από το ότι αποτελεί απόλυτη αποδοχή του κινδύνου που αντιμετωπίζει ο ασθενής είναι άκρως αποκαλυπτική, αφού μεν καλεί το ΚΕ.ΕΛ.Π.ΝΟ. άμεσα να απαντήσει δε ο ίδιος δεν μπορεί να φανταστεί κανένα λόγο που το ΚΕ.ΕΛ.Π.ΝΟ. μετά από τόσα χρόνια σταμάτησε να εξυπηρετεί τις ανάγκες των ασθενών με aids. Προς τούτο στην ουσία «καρφώνει» τους υπαιτίους απαιτεί άμεσες απαντήσεις και αναφέρεται στην οικονομική κρίση που διέρχεται η χώρα, χωρίς να γνωρίζει το αλισβερίσι συμφερόντων που αποκαλύπτεται.